**MÉK - MÉSZ Diplomadíj 2025 pályázat eredménye**

Az idei évben összesen 70 érvényes pályamunka érkezett, ami több, mint a tavalyi pályázatra, többen többször is feltöltötték az anyagukat, mindig a legutolsó feltöltést vettük figyelembe.

Idén Diplomadíj bizottság Szalay Tihamér, a zsűri elnöke vezetésével, átalakította a pályázati- és díjazási rendszert.  
A Bizottság bevezette a Rövid listás építész tervek kategóriát, összesen 5 terv, ezeket a kiválasztott terveket a pályázók a díjátadó alkalmával egy rövid – max. 3 perc - vetítéses előadásban bemutathatják a szakmai zsűrinek és közönségnek. A zsűri közülük választja ki a Fődíjas tervet.

Az előzetes üléseken Bírálóbizottság tagjai véleményeztek, vitatkoztak míg végül kialakult a Rövid lista, 5 terv került fel a listára végeredményként. A zsűri az ismertetés után ezekből választja ki a Fődíjast.  
Az 5 kiválasztott Diplomaterv:  
JÁNOSA Marcell -A 90 éves oladi kilátó és környezetének revitalizációja

BASA Máté -Asztalos tanműhely az Orczy negyedben

KISS Katalin Kitti - Városmajori Fogaskerekű Remíz revitalizálása - Budapest

KERTI Ábrahám Szilveszter - Harangodi Vízisport Klub - Nagykálló, Harangodi-tó

BOKÁNYI Ákos - Építészet lóhátról - Balatonszemes

Diplomadíj 2025 Bizottság tagjai:

Bizottság elnöke: Szalay Tihamér Magyar Építész Kamara  
Bizottság Társelnöke: Földes László Magyar Építőművész Szövetség  
Tagok:   
Építészet: Kalo Emese, Vikár András (MÉK) Beke András, V. Marton Rozi (MÉSZ)

Műemlékvédelemi Tagozat: Daragó László, Nagy Gábor

Belsőépítészeti Tagozat: Kéry Balázs, Fülöp Krisztina, Csavarga Rózsa

Terület- és Településrendezési Tagozat: Koszorú Lajos, S.Vasi Ildikó, Teremy Viktória

Táj- és Kertépítészeti Tagozat: Andaházi László, Dr. M. Szilágyi Kinga, Dr. Sallay Ágnes

Pályázati titkár: Ulrich Tamás (MÉK titkárság)

**A díjazott tervek:**

**MÉSZ Különdíja: CSANÁDY Anna Dorottya**

Közportálok - Budapest, Nagykörút

BME Építészmérnöki Kar, Középülettervezési Tanszék

konzulens: Szabó Levente DLA

Laudáció: Csanády Anna Dorottya diplomamunkájához

A diplomamunka két legyet üt egycsapásra. A budapesti Nagykörút üresen álló üzlethelyiségeinek problematikáját beavatkozási pontként azonosítja, ahol az elmagányosodásra, mint kortárs társadalmi tendencia enyhítésére kíván kísérletet tenni. A tervnek része a Nagykörút feltérképezése, az intervenciók helyének kijelölése és a befogadó infrastruktúra kialakítása is. Emellett részletesen összeállított tematikákat és programjavaslatokat is vízionál az egyes helyszínekre, amelyek ismeretében az egyes üzletek, portálok és szűkebb környezetük jövője átélhetővé válik.

A diplomamunka részeként megjelenő problémák és feladatok felvetése, majd természetes és logikus kezelése a klasszikus építész szereptől távol esnek. E kiterjesztés komolyan vétele azonban egy olyan világ vízióját mutatja fel, amely mindannyiunk számára példa értékű lehet. Ha az építések fő döntnökei hasonló kihívásokkal foglalkoznának, a világunk biztosan szebb hely lenne.

A meglévő elemek, terek, anyagok és tudások felhasználása a fenntarthatóság elveinek megértését jelzik; következetes alkalmazásuk alapvetésként és nem rátett rétegként jelenik meg a munkában. A társadalmi egyenlőtlenségek enyhítésének igénye, a fogyasztásmentes terek kialakítása, vagy a közös adóikból a közösségi kapcsolatok létrehozásáért és ápolásáért tevékenykedő fenntartó víziója egyaránt mély empátiából és személyességből táplálkozik.

A munka problémafelvetése és megoldásjavaslatai elhívatott társadalomformáló attitűdről tanúskodnak. Emiatt a Bírálóbizottság a MÉK - MÉSZ 2025-ben a „diplomamunka kiemelkedő társadalmi felelősségvállalásért adományozható különdíj”-at Csanády Anna Dorottyának ítéli.

Beke András

építész

**Műemlékvédelmi Tagozat Diplomadíj: TEMESVÁRI Bence**

Középpont a faluszélen - Gerla, Wenckheim-kastély

BME Építészmérnöki Kar, Középülettervezési Tanszék

konzulens: Fejérdy Péter DLA

Laudáció:

Már a munka címe is szellemes „középpont a falu szélén”, az épület mindig is fontos volt a falu számára.

Nem messze a középkori Ó-Gerlai monostor romjaitól, Ybl Miklós tervei alapján épült a kastély, egy önálló uradalom központjaként. Központi szerepe a szocializmus alatt is megmaradt, ugyanis nem egy elzárt intézmény költözött belé, hanem itt volt az iskola, vagy épp a falu máig is működő egyetlen kápolnája is. A rendszerváltás óta az épület nagyrésze azonban elhagyatottan áll.

A terv megpróbálja megkeresni, hogyan lehetne hasznosítani az épületet, de nem a hozzá- vagy átépítés, hanem inkább kisebb bontásokkal. Ami új, a javaslat lényege a „falu udvarába” tervezett közösségi pavilon, ami a falunapon, esküvőkön vagy akár más rendezvények színhelye is lehetne.

Nagyon alapos előtanulmányokat és épülettörténeti feldolgozást és vizsgálatot készített, figyelemre méltó az értékek összegyűjtése és dokumentálása. De kevés tűnik a javasolt beavatkozás, bár nem is várható el egy diplomázótól az ingatlanfejlesztői szerep.

A tervezett pavilon elegáns, visszafogott épület, a kitalált funkcióra nagyon alkalmas. A romos, beomlott tetejű főúri épületrészben családi kertet hoz létre: Az egyik részben egy családi lakása, a kápolna által elválasztva a falu közösségi terei, mind ehhez visszaállítja a kastély eredeti enfiládos térrendszerét, izgalmas belső tereket és átlátásokat létrehozva, a falu számára szánt funkciókkal, közösségi konyha, nagyterem, amire valószínűleg nagy igény lenne.  
A terv finom érzékeny grafikai elemeket tartalmaz, előadás módja szembetűnő.

Ulrich Tamás  
 építész

A Műemlékvédelmi Tagozat szóbeli dicséretben részesíti Pál Zita a Kecskeméti Népi Iparművészeti gyűjtemény bővítése című tervét (BME Építészmérnöki Kar, Építészettörténeti és Műemléki Tanszék).

**Terület- és Településrendezési Tagozat Diplomadíj: SZTABINA Vivien**

Esztergom újjászülető városrésze a Kis-Duna partján

MATE Budai Campus, Tájépítészeti, Településtervezési és Díszkertészeti Intézet,

Településmérnök Mesterképzés Szak

konzulens: G. Korompay Judit DLA

Laudáció:

Sztabina Vivien Esztergom Kis-Duna partján elterülő városrészének megújítását tűzte ki célul településtervezési diplomatervében. A terv a településépítészet műfajához illeszkedve rögzíti a történeti városszövet jelenlegi sérült struktúráját, komplexen elemzi a beavatkozási terület környezetét, az épületek és művi értékek mellett a közlekedési, természeti, hálózati adottságokat és kihívásokat is elemzi. Problématérképével felhívja a figyelmet a terület jelenlegi szerkezeti hiányosságaira. Koncepcióalkotása a helyhez megfelelően illeszkedő urbánus és természeti terek hálózatba szervezéséről, a meglévő elemek illeszkedő kiegészítéséről, a város és Duna összekapcsolódásának kibontásáról szól. A térfalakat, látványkapcsolatokat, közösségi tereket, zöldfelületeket felfűző hálózat kiváló eszköztárat jelent a tervezési cél eléréséhez. A feladat kellően összetett és jó a terv megközelítése, tagolása – kapui relevánsak és jók a beavatkozási javaslatok. A terv helyhez illeszkedő, településszerkezetileg indokolt minimál eszközkészlettel gazdagítja Esztergom belvárosát.

Teremy Viktória PhD

**Belsőépítészeti tagozat Diplomadíj: CSONTOS Hanna**

Új Kepes Központ Egerben

BME Építészmérnöki Kar, Lakóépülettervezési Tanszék, Építőművészet specializáció

konzulens: Nagy Márton DLA

Laudáció:  
„A tervezés nem kitalálás, hanem megismerés.” U. Nagy Gábor szavai tökéletesen leírják azt a tervezői attitűdöt, mellyel elmélyült, tartalmas munkák születnek. Ebben a gyakorlatban a belsőépítészet (is) szervesen, integráltan van jelen. Jelen esetben is, már a tervező nézőpontjában tetten érhető a beleélés, a belülről kifelé tekintés, az igény annak a megvalósítására, hogy a terek birtokbavétele egyben téri-élmény is legyen.

Csontos Hanna tervét átlengi Kepes György poézise a változásról (időben és térben), a mozgásról, jelenlétről. A terv nagy fokú érzékenységgel keresi ezeket az erővonalakat. Öröm volt megismerni az elképzelését. A dokumentáció vizualitása és a tartalom összhangban van, egyazon nyelven beszél, sallangmentesen. Az épület integrálása a történelmi közegbe és a jelen fizikai valóságába (saroktelek), nagyon izgalmas, a három funkció szimbiózisban él: Egyetemi oktatás, Kiállító tér és Kávézó. Az anyaghasználat egyneműsége (azon belüli gazdagsága!) és a finom elgondolás a használat felől, kiemeli ezt a diplomamunkát a többi pályázat közül.

A belsőépítészet tárgyiasult elemei kapcsán arra bíztatjuk, hogy bátran ragaszkodjon a koncepció eredetéhez, és legyen kísérletező, akár formabontó. Ha a vastelepen végzi, mert nem értik a művet, az inkább az értő szem hiányát jelzi, semmint a mű hibája...

A zsűri a tervet minősége és átgondoltsága miatt diplomadíjjal jutalmazza.

Szeretettel gratulálunk!

Fülöp Krisztina okl. építész tervezőművész, belsőépítész

a MÉK Diplomabizottság tagjaként,

a belsőépítészeti tagozat képviseletében

A Belsőépítészeti Tagozat szóbeli dicséretben részesíti Kiss Katalin Kitti „Városmajori Fogaskerekű Remíz revitalizálása” című diplomamunkáját

Építész konzulens, témavezető: Sági Gergely DLA

Budapesti Műszaki és Gazdaságtudományi Egyetem / Építészmérnöki kar /Exploratív Építészeti Tanszék

Laudáció:

A Belsőépítészeti Tagozat szóbeli dicséretben részesítiKiss Katalin Kitti diplomamunkáját, amely a Városmajori Fogaskerekű Remíz revitalizálásával egy új kulturális és közösségi központot hoz létre.

A terv kiemelkedő erénye az építészet és a belsőépítészet, valamint a külső és belső anyaghasználat koherens egysége.

A zsűri külön értékeli a „lenti és fenti világ” közötti kapcsolat érzékeny kezelését, ezáltal a külső és belső tér funkcióban és látványban izgalmas kapcsolatát. A terekben megjelenő bútorelemek nem hangsúlyosak, szerkesztésük egyszerű és funkcionális, anyaghasználatuk harmonikusan kapcsolódik az építészeti gondolathoz. A terv egyik karakteres eleme, ahogyan a homlokzati felületek a fényviszonyok megváltozásával alakítják a külső és belső terek transzparenciáját.

A munka meggyőző példája annak, hogyan válhat a tiszta térszervezés a belsőépítészeti koncepció meghatározó formáló erejévé.

Gratulálunk a diplomamunkához!

Kéry Balázs okl. építész tervezőművész, belsőépítész

a MÉK Diplomabizottság tagjaként,

a Belsőépítész Tagozat képviseletében

**Tájépítészeti és Főtájépítészeti** **Tagozat Diplomadíj: BARTHA Árpád Zsolt**

Sepsiszentgyörgyi romkert passzázs szabadtérépítészeti terve

MATE Budai Campus, Tájépítészeti, Településtervezési és Díszkertészeti Intézet, Kert- és Szabadtértervezési Tanszék, Tájépítészet és Kertművészet Mesterképzés

konzulens: Dr. Almási Balázs PhD, DLA

Laudáció:

Izgalmas és bátor tervezési koncepció egy beépítésre szánt, elhanyagolt szabadtér együttest, egy városi „hátsó-udvari teret” kulturális, szabadtéri múzeumi térként értelmezni és vagány, kortárs szabadtérépítészeti tervvel megváltani a városi szövetet tovább sűrítő új épülettől. A sepsiszentgyörgyi Székely Nemzeti Múzeum ihlette városi passzázs a városközpontot gazdagító új köztér-együttes, ami lehetővé teszi a múzeumi kulturális funkciók szabadba való kitelepülését, és értékes zöldhálózati elemként kapcsolja össze a belvárosi történeti parkokat és kerteket, a köznapi, közéleti és kulturális célú szabadtereket.

A diplomaterv koncepciójában és részleteiben is igényes munka, ami finoman reflektál a terület múltjára, a városi szövet fejlődésére és szabadtéri adottságaira. A rom-épület újra-értelmezése a metaforikus fekete dobozzal eredeti gondolat, ami identitást és aktív térélményt ad. A terv egésze kliséktől és sallangoktól mentes letisztult munka, a monokróm grafika a történetből fakadó, elegáns megoldás.

A terepadottságokhoz illeszkedő teraszrendszer, az anyaghasználat, a részletes, ökológia elvek mentén átgondolt növényalkalmazás jól illik a választott témához. A terv az identitás- és helyteremtés szellemében izgalmas, új városfejlesztési irányt jelöl ki a város számára.

Csak drukkolni lehet, hogy a városvezetés megértse az „új időknek, új dalait”.

M. Szilágyi Kinga  
TFT tagozat

**Tagozat szóbeli dicséretek:**

**LIMBACH Noémi Anna**

3D modellezés a tájépítészetben SketchUp és Lumion szoftverekkel

MATE Budai Campus, Tájépítészeti, Településtervezési és Díszkertészeti Intézet, Tájtervezési és Területfejlesztési Tanszék

Laudáció:

Diplomaterve egy a tájépítészeti szakma szempontjából igen aktuális kérdéssel, a 3D modellezési eszközökkel és azok tájépítészeti alkalmazhatóságával foglalkozik. A diplomatervben a 3D modellezési programok igen alapos összehasonlítását végezte el, majd a Sketchup és a Lumion szoftverek felhasználásával történeti térképek alapján elkészítette az Alcsútdobozi Arborétum 3D látványterveit, részletesen ismertetve az alkalmazott eszközök használatát. Mivel a tervezéshez egyre fontosabb eszköz az akár kerttörténeti elemzésekhez is használható látványtervek készítése, a diplomaterv hiánypótló vállalkozásnak tekinthető.

Andaházy László  
TFT tagozat vezetője

**KUNA Máté**

Zöldút tervezése Szeged és Sándorfalva - térségében - Egy zöldút tervezési modell kidolgozása

MATE Budai Campus, Tájépítészeti, Településtervezési és Díszkertészeti Intézet, Tájtervezési és Területfejlesztési Tanszék

Laudáció:

Diplomatervében Szeged és Sándorfalva közé tervezett zöldutat. A klasszikus zöldút tervezési metodikát igen alapos térinformatikai elemzésekkel egészítette ki. A diplomaterv készítése keretében kidolgozott elemzési rendszer kifejezetten igényes, innovatív, más tervezési kontextusban is jól alkalmazható. A megfogalmazott javaslatok nem csak a közvetlenül zöldút elemeire vonatkoznak, hogy a térség turisztikai és közösség fejlesztését is szolgálják

Andaházy László  
TFT tagozat vezetője

**SAJBEN Angelika Panna**

A fóti Károlyi kastély park és gyermekváros történeti kutatása és revitalizációs terve

Fót, Vörösmarty Mihály tér 2.

MATE Budai Campus, Tájépítészeti, Településtervezési és Díszkertészeti Intézet, Kertművészeti és Kertépítészeti Tanszék  
konzulens: Dr. Tar Imola

Laudáció: a fóti Károlyi kastély park és gyermekváros történeti kutatásával foglalkozott, és revitalizációs tervét készítette el. A diplomamunka nagyon magas színvonalon, és apró részleteiben – például a családfa grafikai megjelenítése - is igényesen feldolgozott munka. Az alapos és minden részletre kiterjedő történeti kutatás és értékelésből levezetett revitalizációs terv finoman és értéktudóan ötvözi a mai használati igényeket a történeti parkszerkezettel.

Andaházy László  
TFT tagozat vezetője

A zsűri öt tervet szóbeli dicséretben részesített:

**BESENYEI Fruzsina**

Fiatalok feszültségfeldolgozó Közösségi Központja - Debrecen, Tímár utca 17-19.

Debreceni Egyetem, MK, Építészmérnöki Tanszék

konzulens: Kovács Péter

**TORMA Kata**

Lakótelep: Innováció, szimbólum, élettér – Pécs, Megyeri Kertváros jövőképének fejlesztése építészeti eszközökkel

PTE MK - Építész Szakmai Intézet, Építőművész szak

konzulens: Pelényi Margit, Dr. Veres Gábor

**KISZELY** Enikő

Zarándokház, Veszprém, Jókai Mór utca 46.

BME Építészmérnöki Kar, Exploratív Tanszék

konzulens: Fábián Gábor

**SZALAY** Kata Csenge

Városi veranda - Budapest, Janikovszky Éva Park

MOME - Építőművész MA - Építészeti Intézet,

konzulens: Marián Balázs, Lapinskas Lilla

**Papp** Laura

TMM - Több mint menedékház - Fehérvárcsurgó

PTE MK - Építész Szakmai Intézet, Építészeti és Városépítészeti Tanszék

konzulens: Dr. Rosta Csaba, Dr. Perényi László

**Építészet – 5 rövid listás terv értékelése**

**Diplomadíj: JÁNOSA Marcell**

A 90 éves oladi kilátó és környezetének revitalizációja

Széchényi István Egyetem Építész- Építő- és Közlekedésmérnöki Kar, Épülettervezési Tanszék

konzulens: Fodróczy József

Laudáció:

A diploma díjjal jutalmazott tervek általában mind kiváló munkák. Azokat ismertetni és méltatni hálás feladat. Ugyanakkor a sok dicséret között felismerni azt, ami tényleg különleges és elismerésre méltó már nem olyan könnyű. Úgy gondolom, hogy ez a terv rendelkezik olyan rejtett értékekkel, amit érdemes kiemelni és amiről érdemes beszélnünk.

Marcell egy olyan témát választott, ahol a múltban létrehozott és a természet ereje által okafogyottá vált (konkrétan a fák által túlnőtt) kilátó felélesztését javasolja. Ez egy olyan szelíd példája az időben változó építészeti helyzet orvoslásának, ahol nem kell a funkciót megváltoztatni, csak újra éleszteni.

A terv különös értéke, hogy ezt jó ízléssel, finoman és mértéktartóan teszi. A meglévő kilátót megtartja, de annak vertikális tömegét a jelenlegi erdő magassága fölé emeli, azt ismét kilátóvá teszi. Az ehhez szükséges tovább építést azonos alaprajzi geometriával, de más filozófiával és anyaghasználattal oldja meg, úgy, hogy az mégis harmonikus egységet alkot. A felszínen a kompozíciót egy új horizontális épületelemmel egészíti ki, tulajdonképpen kontrapontozza, ami tartalmazza a mai használathoz szükséges kiegészítő funkciókat, miközben annak íves vonalvezetésével egy barátságos kis teret rajzol a torony felőli oldalon.

Mindez szép példája a régi és új értékes együttműködésének. Megerősíti, hogy igenis fontos az időbeli kontinuitás és lehetséges, sőt szükséges a meglévő értékek megtartása, azok aktualizálása úgy, hogy az eredmény nívós és szerethető legyen.

Vikár András DLA

Ybl és 3xPro Architectira díjas

építész

**Építészet – 5 rövid listás terv értékelése**

**Diplomadíj: BASA Máté**

Asztalos tanműhely az Orczy negyedben - Budapest, Diószegi Sámuel utca 5.

BME Építészmérnöki Kar, Középülettervezési Tanszék

konzulens: Frikker Zsolt, Szabó Levente DLA

Laudáció:  
A diplomaterv a nyolcadik kerület revitalizációs programjai és urbanisztikai léptékű beavatkozásai nyomán kialakult helyzet egyedi, komplex szempontrendszerű értékelését adja, és a városépítészettől a tárgyalkotás léptékéig terjedő kritikai attitűdöt működtet. A szándékok, érdekek és véletlenek (?)folyamatát tovább írva egy olyan lehetséges jövőt vázol fel, ahol semmi nem végleges; a történet lelassul. Ennek következtében a döntések érlelhetők, a kísérletezésre lehetőség nyílik, az ideiglenesség pedig alaphelyzetté avanzsál.

Ebben a lassulásban számos probléma mérlegre kerülhet, így a szűk belső udvarok benapozottsága, a zöldfelületek hiánya, a városszövet szakadásai, vagy a vezérszinti funkciók átgondolatlansága. A megfigyelések pontossága folytatódik a teremtett szituációnak megfelelő eszközök alkalmazásával, így a telek külső kapcsolatainak, a beépítés, az anyagválasztás, vagy a részletek különlegességének vállalásával.

A terv fő értéke mindemellett az, hogy a „nagyszabású fejlesztések”, és az „ingatlanpiaci alapú, többnyire pontszerű beavatkozások” gyors megtérülést célzó döntéseinek ellenpontját adja. Ezáltal pedig az emberi cselekvések okai és céljai válhatnak a vizsgálat és a kritika tárgyává, amelyet finom, példamutató megoldásokkal tár a nagyérdemű elé.

*Örkény István: Az élet értelme*

*„Ha sok cseresznyepaprikát madzagra fűzünk, abból lesz a paprikakoszorú.*

*Ha viszont nem fűzzük fel őket, nem lesz belőlük koszorú. Pedig a paprika ugyanannyi, éppoly piros, éppoly erős. De mégse koszorú.*

*Csak a madzag tenné? Nem a madzag teszi. Az a madzag, mint tudjuk, mellékes, harmadrangú valami.*

*Hát akkor mi?*

*Aki ezen elgondolkozik, s ügyel rá, hogy gondolatai ne kalandozzanak összevissza, hanem helyes irányban haladjanak, nagy igazságoknak jöhet a nyomára.”*

A zsűri Basa Máté diplomamunkájának a „MÉK-MÉSZ diplomadíj 2025” díjat adományozza.

Beke András

építész

**Építészet – 5 rövid listás terv értékelése**

**Diplomadíj: KISS Katalin Kitti**

Városmajori Fogaskerekű Remíz revitalizálása - Budapest

BME Építészmérnöki Kar, Exploratív Építészeti Tanszék

konzulens: Sági Gergely

Laudáció:  
Az egykor jelentős urbanisztikai fejlesztésként létesült fogaskerekű vasút városmajori végállomása mára zárványként áll a parkban, a járművet többnyire csak a kirándulók kis csoportja használja.

Ezt az űrt ismerte fel Kiss Katalin Kitti. Tervének célja olyan közlekedési és kulturális csomópont létrehozása, amely illeszkedik a budai zöldfelület fejlesztések sorába, ugyanakkor fenntartható módon őrzi a hely történeti értékeit.

A kihasználatlan épületek elbontása, és a tervezett új fogadóépület a városmajor parkjához és a Szilágyi Erzsébet fasori sétányhoz is jól kapcsolódó, átlátható beépítést eredményez. A megmaradó régi épületek új funkciói (fogaskerekű múzeum - kocsiszín és gasztro központ), a területet újra megtöltő pezsgő élet reményét vetítik előre. A fogadóépület és a kocsiszín új hozzáépítése mértéktartó, visszafogott. A kiszolgáló funkciók a térszín alatt kapnak helyet, ide a szabadtéri nézőtérként, vagy pihenőtérként is használható, zöldfelületekkel tagolt nagyvonalú lépcsőzetes tér vezet. A park szintjén megjelenő üvegdoboz a különböző napszakokban, különböző fényviszonyok mellett másként viselkedik, hol visszatükrözi a park növényzetét, máskor átlátást enged, a belső tér szinte a park részévé válik. A konzolos lapostető légiesen lebeg az épület fölött.

Kiss Katalin Kitti terve érzékeny városépítészeti magatartással, jó funkcionális tartalommal járul hozzá, hogy a terület ismét a városmajor kulturális és szabadidős vérkeringésének része legyen. Jó arányérzékkel megválasztott egyszerű, kiegyensúlyozott építészeti elemekkel oldja meg a vállalt tervezési programot.

Tervéhez gratulálok!

V.Marton Rozália DLA

építész

**Építészet – 5 rövid listás terv értékelése**

**Diplomadíj: BOKÁNYI Ákos**

Építészet lóhátról - Balatonszemes

BME Építészmérnöki Kar, Középülettervezési Tanszék

konzulens: Bartha András Márk

Laudáció:

**Lovas élet**

A Tervező, bár nem gyakorlott lovas, behatóan tanulmányozta lovas életet, a lovas kultúrát, a lovardák különleges világát. Erről tanúskodik az a helyszínrajz és fotó sorozat is, amely a meglátogatott lovas létesítményeket mutatja be.

**A környezet**

Gondosan elemezte a dél-balatoni régiót, Balatonszemes környékét, a tervezési helyszínt. Ezt tükrözi a lovarda telepítésén túl a környező szántókat, szőlőket és legelőket is bemutató helyszínrajz és a szélirányt, illetve a tájolás kérdéseit vizsgáló fedvényterv.

**Telepítés**

Az nyeregtetős hosszú épületek telepítése, tiszta, egyszerű. Az apró szögtörésekkel legyező-szerűen kinyíló kompozíció egyszerre tűnik természetesnek és könnyeden elegánsnak. Ugyanilyen elfogulatlanok és egyszerűek az egyes épületek alaprajzai.

**Anyaghasználat**

A Tervező nagy figyelmet fordított az építészeti hagyományokba gyökerező természetes anyagoknak, úgyis mint: döngölt föld falazat, cement erősítésű döngölt föld lábazat, terméskőből készült alaptestek. A súlyos falazott szerkezetek ellenpontjakén jelennek meg a könnyed fa rácsostartók és hogy mennyire két lábbal a földön áll a tervező azt mutatja az épületek trapézlemezzel történő héjalása. Ezután már senki nem mondhatja, hogy egy édeskés romantikusan álmodozó épületegyüttes terve jött itt létre.

**Széljárás, természetes szellőzés**

A fedeles lovardánál alkalmazott döngölt föld falpillérek erőteljes architektúraként jelennek meg, már-már monumentális hatást kölcsönözve az épületnek. A homlokzatok különböző mértékű megnyitása az épületek természetes szellőzését segíti elő.

**Építészeti minőség**

A rengeteg adatgyűjtés és előkészítő munka, a mélyen szántó, letisztult gondolatok végül visszafogott és elfogulatlan architektúraként jelennek meg, elkerülve minden túlzást vagy felesleges hivalkodást.

A házakat látva gondolhatnánk: ezek mindig is itt álltak.

A magas építészeti minőséggel azonos szinten van a stílusos elegáns építészeti grafika. A visszafogott pasztellszínek, találkozása a markáns zölddel, a döngölt föld falazatok valósághű megjelenítése, a látványterven fehér kontúrvonallal ábrázolt emberalakok, mind csemegének számítanak az avatott szemek számára.

**Összegzés**

Összességében tehát, egy minden ízében színvonalas, átgondolt, harmonikus tervet készített Ákos, amelyről nem túlzás azt mondani, hogy komoly kulturális értékekkel is bír. A fentiek alapján gratulálok a diploma-díjhoz.

Földes László

Ybl-díjas építész

**Építészet – 5 rövid listás terv értékelése**

A zsűri döntése a benyújtott terv és a bemutatás alapján

**Diplomadíj Fődíj: KERTI Ábrahám Szilveszter**

Harangodi Vízisport Klub - Nagykálló, Harangodi-tó

Debreceni Egyetem, MK, Építészmérnöki Tanszék Msc

Konzulens: Keller Ferenc

Laudáció:

A Harangodi tó a Téka táborok helyszíne. A kiszáradt, majd visszatöltött tavon újra igény van kajak-kenu központra, a város lakóit szolgáló rekreációs infrastruktúrára.

A természeti értékekkel teli dombos táj, a tó erdős ligetes partvonala igényli az érzékeny természetközeli építészeti beavatkozást. Fotókkal, rajzokkal alátámasztott, a terület geometriáját, összefüggéseit kereső előkészítésből formálódik a terv. A partvonal és a víz határán új épített rétegként horizontálisan elnyúló könnyed épület-móló-lelátó rendszer alakul, mely egyszerre kapcsolódik a parti sétányhoz, úszik és lebeg a hullámzó víz felett. Kiegyensúlyozott párbeszédbe kerül a természeti tájjal, újra értelmezi és kiegészíti azt. Szerényen, mégis határozott építészeti jelenléttel nyilvánul meg és érzékeny tereket hoz létre maga körül.

A klubház és a szállásépület acél vázszerkezetre épített CLT panelekből áll, kívül fa lécezéssel, gondosan kimunkált részletekkel. Egyszerűen formált tömegek, természetes fa megjelenés jellemzi. A két épületet izgalommal teli terek fűzik a parti sétányhoz, helyet adva a spontán alakuló közösségi élethez. Az emeleti étterem folytatja ezt finoman szőtt közösségi hálót, egyben panorámás kilátást biztosít a versenypályára. A víz felett lebegő lelátó a rajtstégeket zárja, integrálja egységes rendszerbe.

A vízisport klub terve átgondolt, mértéktartó és építészetileg érzékeny válasz a táji környezetre és a funkcionális igényre. Visszafogott eszköztárával finoman illeszkedik a természeti helyhez, építészeti gondolkodása egyszerűségében példaértékű. Igényesen kidolgozott terv, elegáns előadásmóddal.

Kalo Emese

Minden díjazottnak gratulálunk és további sok sikert kívánunk!

Külön köszönjük a Magyar Építész Kamara, a Magyar Építőművész Szövetség, támogatását!

Budapest, 2025. december 15.

Nyertes tervekből készült összeállítás megnézhető a MÉK honlapján: Diplomadíj 2025 eredménye